I takt med opblomstringen blandt de nordjyske caféer, restauranter og hoteller, og den stigende efterspørgsel på kvalificeret arbejdskraft, vil Techcollege nu tilbyde opkvalificering af ledige.

For at hjælpe hotel- og restaurationsbranchen har Techcollege sammen med flere nordjyske jobcentre og RAR Nordjylland igangsat et særligt rekrutterings- og opkvalificeringsforløb. Formålet med det nye tiltag er at klæde ledige på med nye kompetencer, der giver et fagligt løft, således de har mulighed for at gå ind i branchen. - Vores tanke med forløbet er både at afhjælpe manglen på arbejdskraft her og nu, men også at inspirere deltagerne til en karriere i en spændende branche med utroligt mange muligheder, siger Jannie Ringgaard. Fra fødevarehygiejne til det gode værtskab Fra i næste uge skal 25 ledige kandidater i et 4-ugers opkvalificeringsforløb, som skal give dem kompetencer indenfor tjener- og kokkefaget, som virksomheder i branchen efterspørger og oplever mangel på. Det er blandt andet kompetencer indenfor salg og service, forberedelse af råvarer, fødevarehygiejne, anretning, lettere tilberedning og det gode værtskab. - Deltagerne i opkvalificeringsforløbet vil blive undervist af faglærte undervisere, som hver især har høj ekspertise inden for deres felt. Dette giver kandidaterne en god og grundlæggende viden, som gør, af de hurtigt ville kunne træde ind i en virksomhed og gøre en forskel, siger salgs- og forretningsudvikler på Techcollege, Jannie Ringgaard. Kandidaterne vil desuden få mulighed for at møde interesserede virksomheder i hotel- og restaurationsbranchen til Techcolleges matchdag senere på måneden. Her får kandidaterne således mulighed for at møde arbejdsgivere, der har akut behov for den arbejdskraft, de kan tilbyde.